
คำอธิบายแบบประเมินคุณลักษณะของบุคคล
1. ผู้ประเมิน

1.1 กรณีผู้ขอรับการประเมินปฏิบัติหน้าที่ราชการ หรือได้รับคำสั่งให้ปฏิบัติหน้าที่ หรือได้รับคำสั่งให้ช่วยราชการสังกัดราชการบริหารส่วนกลาง ให้รองอธิบดี หรือเทียบเท่าขึ้นไป ที่ผู้ขอรับการประเมินสังกัดอยู่ เป็นผู้ประเมิน

1.2 กรณีผู้ขอรับการประเมินปฏิบัติหน้าที่ราชการ หรือได้รับคำสั่งให้ปฏิบัติหน้าที่ หรือได้รับคำสั่งให้ช่วยราชการสังกัดราชการบริหารส่วนภูมิภาค ให้รองผู้ว่าราชการจังหวัด หรือเทียบเท่าขึ้นไป ที่ผู้ขอรับการประเมินสังกัดอยู่ 
เป็นผู้ประเมิน
   
1.3 กรณีผู้ขอรับการประเมินปฏิบัติหน้าที่ราชการ หรือได้รับคำสั่งให้ปฏิบัติหน้าที่ หรือได้รับคำสั่งให้ช่วยราชการนอกสังกัดกรมส่งเสริมการปกครองท้องถิ่น ให้ผู้ประเมินตามข้อ 1.1 - 1.2 แล้วแต่กรณี ของข้าราชการผู้ขอรับการประเมินก่อนจะได้รับคำสั่งให้ปฏิบัติหน้าที่ หรือก่อนได้รับคำสั่งให้ช่วยราชการ เป็นผู้ประเมิน
2. ผลการประเมิน

2.1 ระดับดีมาก หมายถึง ได้คะแนนตั้งแต่ร้อยละ 90 ขึ้นไป ของคะแนนเต็ม

2.2 ระดับดี หมายถึง ได้คะแนนตั้งแต่ร้อยละ 70 ขึ้นไป แต่ไม่ถึงร้อยละ 90 ของคะแนนเต็ม

2.3 ระดับพอใช้ หมายถึง ได้คะแนนตั้งแต่ร้อยละ 60 ขึ้นไป แต่ไม่ถึงร้อยละ 70 ของคะแนนเต็ม 

2.4 ระดับต้องปรับปรุง หมายถึง ได้คะแนนรวมทุกองค์ประกอบต่ำกว่าร้อยละ 60 ของคะแนนเต็ม
3. คำอธิบายตัวชี้วัด

3.1 การประเมินสมรรถนะที่จำเป็นต่อการปฏิบัติงาน
	รายการประเมิน
	หมายถึง

	1) การมุ่งผลสัมฤทธิ์
	ความมุ่งมั่นจะปฏิบัติหน้าที่ราชการให้ดีหรือเกินมาตรฐานที่มีอยู่ โดยมาตรฐานนี้อาจเป็นผลจากการปฏิบัติงานที่ผ่านมา หรือเกณฑ์วัดผลสัมฤทธิ์ที่ส่วนราชการกำหนดขึ้น รวมถึงการสร้างสรรค์พัฒนาผลงานหรือกระบวนการปฏิบัติงานตามเป้าหมายที่ยากและท้าทายชนิดที่ไม่เคยมีผู้ใดสามารถกระทำได้มาก่อน 

	2) บริการที่ดี
	ความตั้งใจและความพยายามของข้าราชการในการให้บริการต่อประชาชน ข้าราชการ หรือหน่วยงานอื่น ๆ ที่เกี่ยวข้อง 

	3) การสั่งสมความเชี่ยวชาญในงานอาชีพ
	ความสนใจใฝ่รู้ สั่งสม ความรู้ความสามารถของตนในการปฏิบัติหน้าที่ราชการด้วยการศึกษา ค้นคว้า และพัฒนาตนเองอย่างต่อเนื่อง จนสามารถประยุกต์ใช้ความรู้เชิงวิชาการและเทคโนโลยีต่าง ๆ เข้ากับการปฏิบัติราชการให้เกิดผลสัมฤทธิ์ 

	4) การยึดมั่นในความถูกต้องชอบธรรมและจริยธรรม
	การดำรงตนและประพฤติปฏิบัติอย่างถูกต้องเหมาะสมทั้งตามกฎหมาย คุณธรรม จรรยาบรรณแห่งวิชาชีพ และจรรยาข้าราชการเพื่อรักษาศักดิ์ศรีแห่งความเป็นข้าราชการ 

	5) การทำงานเป็นทีม
	ความตั้งใจที่จะทำงานร่วมกับผู้อื่น เป็นส่วนหนึ่งของทีม หน่วยงาน หรือส่วนราชการ โดยผู้ปฏิบัติมีฐานะเป็นสมาชิก ไม่จำเป็นต้องมีฐานะหัวหน้าทีม รวมทั้งความสามารถในการสร้างและรักษาสัมพันธภาพกับสมาชิกในทีม 

	รายการประเมิน
	หมายถึง

	6) ความเข้าใจองค์กรและระบบราชการ
	ความสามารถในการเข้าใจความสัมพันธ์เชิงอำนาจตามกฎหมาย และอำนาจที่ไม่เป็นทางการในองค์กรของตน และองค์กรอื่นที่เกี่ยวข้องเพื่อประโยชน์ในการปฏิบัติหน้าที่ให้บรรลุเป้าหมาย รวมทั้งความสามารถที่จะคาดการณ์ได้ว่านโยบายภาครัฐ แนวโน้มทางการเมือง เศรษฐกิจ สังคม เทคโนโลยี ตลอดจนเหตุการณ์ที่จะเกิดขึ้น จะมีผลต่อองค์กรอย่างไร 

	7) ภาวะผู้นำ
	แสดงออกถึงความรับผิดชอบต่อตนเอง ทีมงานและองค์กร สามารถเป็นผู้นำทีมที่ได้รับการยอมรับโดยจูงใจหรือโน้มน้าวผู้อื่นให้ปฏิบัติตามเพื่อให้งานบรรลุเป้าหมาย บังคับบัญชาทีมงานอย่างเสมอภาคและยุติธรรม ดำเนินกลยุทธ์การพัฒนาบุคลากรเพื่อให้เกิดขวัญกำลังใจ และเพิ่มประสิทธิภาพในการทำงานอย่างต่อเนื่อง 



3.2 การประเมินความประพฤติตามประมวลจริยธรรมข้าราชการพลเรือน
	รายการประเมิน
	หมายถึง

	1) ยึดมั่นในสถาบันหลักของประเทศ
	ยึดมั่นในชาติ ศาสนา พระมหากษัตริย์ และการปกครองระบอบประชาธิปไตยอันมีพระมหากษัตริย์ทรงเป็นประมุข ด้วยการแสดงออกถึงความภูมิใจในชาติและรักษาผลประโยชน์ของชาติ ปฏิบัติตามหลักศาสนาที่ตนนับถือ เคารพในความแตกต่างของการนับถือศาสนา ปฏิบัติตามรัฐธรรมนูญและกฎหมาย และเทิดทูนรักษาไว้ซึ่งสถาบันพระมหากษัตริย์

	2) ซื่อสัตย์สุจริต
	ปฏิบัติหน้าที่อย่างตรงไปตรงมาตามกฎหมายและตามทำนองคลองธรรม โปร่งใส และตรวจสอบได้ ไม่แสดงออกถึงพฤติกรรมที่มีนัยเป็นการแสวงหาประโยชน์โดยมิชอบ รับผิดชอบต่อหน้าที่ มีความพร้อมรับการตรวจสอบและรับผิด มีจิตสำนึกที่ดี โดยคำนึงถึงสังคม สิ่งแวดล้อม สิทธิมนุษยชน และเคารพต่อศักดิ์ศรีความเป็นมนุษย์

	3) กล้าตัดสินใจและยืนหยัดทำในสิ่งที่ถูกต้องชอบธรรม
	กล้าคัดค้านในสิ่งที่ไม่ถูกต้อง กล้าเปิดเผยหรือรายงานการทุจริตประพฤติมิชอบต่อผู้มีหน้าที่รับผิดชอบ ใช้ดุลยพินิจในการปฏิบัติหน้าที่โดยปราศจากอคติ และไม่ยอมกระทำในสิ่งที่ไม่เหมาะสมเพียงเพื่อรักษาประโยชน์หรือสถานภาพของตนเอง

	4) คิดถึงประโยชน์ส่วนรวมมากกว่าประโยชน์ส่วนตัว
	ไม่มีผลประโยชน์ทับซ้อน เสียสละ มีจิตสาธารณะ สามารถแยกเรื่องส่วนตัวออกจากหน้าที่การงาน ไม่กระทำการอันมีลักษณะเป็นการขัดกันระหว่างประโยชน์ส่วนบุคคลและประโยชน์ส่วนรวม และไม่ประกอบกิจการหรือเข้าไปเกี่ยวข้องกับผลประโยชน์อันเกิดจากการปฏิบัติหน้าที่ของตน

	รายการประเมิน
	หมายถึง

	5) มุ่งผลสัมฤทธิ์ ประสิทธิภาพ และคุณภาพของงาน
	ปฏิบัติงานด้วยความรวดเร็ว ทันต่อเวลาและสถานการณ์ คำนึงถึงประโยชน์และความคุ้มค่าในการใช้ทรัพยากรของรัฐ รักษามาตรฐานการทำงานที่ดี พัฒนาตนเองอย่างต่อเนื่อง ใช้เทคโนโลยีอย่างเหมาะสม เชื่อมั่นในระบบการทำงานเป็นทีม ให้บริการแก่ประชาชนด้วยความเต็มใจ และเปิดเผยข้อมูลข่าวสารที่ถูกต้อง

	6) ปฏิบัติหน้าที่ด้วยความเที่ยงธรรม
	ปฏิบัติหน้าที่โดยปราศจากอคติ และไม่เลือกปฏิบัติโดยการใช้ความรู้สึกหรือความสัมพันธ์ส่วนตัวหรือเหตุผลของความแตกต่างทางเชื้อชาติ ศาสนา เพศ อายุ สภาพร่างกาย สถานะทางเศรษฐกิจสังคม และต้องรักษาความเป็นกลางทางการเมืองโดยไม่อาศัยตำแหน่งหน้าที่ซึ่งอาจมีลักษณะเป็นการให้คุณให้โทษแก่นักการเมืองและพรรคการเมือง

	7) ดำรงตนเป็นแบบอย่างด้วยการเป็นข้าราชการที่ดีและรักษาภาพลักษณ์ของทางราชการ
	พึงปฏิบัติตนให้เป็นที่เชื่อถือศรัทธาแก่ประชาชน ปฏิบัติต่อประชาชนด้วยความสุขภาพ อ่อนน้อมถ่อมตน ไม่อ้างหรือใช้อำนาจโดยปราศจากเหตุผล ดำเนินชีวิตอย่างเรียบง่ายโดยน้อมนำหลักปรัชญาเศรษฐกิจพอเพียง พระบรมราโชวาท หลักคำสอนทางศาสนามาปรับใช้ และปฏิบัติตนเป็นพลเมืองดีด้วยการเคารพกฎหมายและมีวินัย

